यह पूछने पर कि ये सारे अखबार तो चंडीगढ़ से ही निकलते हैं। इनका तकरीबन सारा संपादकीय, प्रशासनिक, विज्ञापन,एकाउंट्स, सर्कुलेशन आदि का काम-काज चंडीगढ़ से ही होता है। तो फिर इन अखबारों का रजिस्ट्रेशन यहां क्यों नहीं हुआ है, या क्यों नहीं कराया गया है, या क्यों उपलब्ध नहीं है? जवाब मिला कि इन अखबारों की प्रिंटिंग चूंकि यहां नहीं, कहीं और होती है, इसलिए इनका रजिस्ट्रेशन यहां नहीं है। यह पूछने पर कि -चलिए ठीक है, माना कि इन अखबारों का फैक्टरी एक्ट के तहत पंजीकरण नहीं है लेकिन कर्मचारियों का लेखा-जोखा, हिसाब-किताब, उनकी कार्य स्थिति, उनको मिलने वाली सेलरी व अन्य सुविधाओं की बाबत जानकारी तो इस विभाग के पास होनी चाहिए? जवाब मिला- नहीं, हमारे पास तो केवल द ट्रिब्यून के नौ सौ कर्मचारियों का लेखा-जोखा है। हां, कभी इंडियन एक्सप्रेस का बही-खाता हम रखते थे, लेकिन उसका प्रेस एवं ऑफिस जब से पंचकूला शिफ्ट हो गया है, हम उसकी स्थिति से नावाकिफ हैं।